b"\n_START_ARTICLE_\nAsterix (karakter)\n_START_SECTION_\nSinopsis ng karakter\n_START_PARAGRAPH_\nIsang Gaul si Asterix, ang pangunahing tauhan, isang miyembro ng tribong Kelta na nanirahan sa Pransiya ng maraming taon na ang nakararaan. Nananahan siya sa isang maliit na bayan sa Gaul (Matandang Pransiya) sa kapanahunan ni Julius Caesar.  Di-katulad sa kalahatan ng Gaul, hindi nasakop ng mga Romano ang bayang ito, dahil umiinom ang mga mamamayan ng bayan ng isang pambihirang inumin na tinitimpla ng isang druid.  Maraming mga naging pakikipagsapalaran si Asterix kasama ang kaniyang kaibigang si Obelix, katulad ng isang paulit-ulit na eksena kung saan nagmumula ang mga taong-bayan mula sa kanilang bayan para labanan ang mga lumulusob na mga Romano, na madali at walang pagod nilang nagagawa kung kaya't itinuturing nila ang pakikipaglaban bilang isang larong pampalakasan at libangan lamang. Sa maraming pagkakataon, naging sanhi ang patuloy na pakikibakang ito sa paglalakbay ng mga pangunahing tauhan sa maraming mga bansa sa Europa, maging sa Britanya, Ehipto, Amerika, Indiya at iba pang mga pook sa Europa, na nakalahad sa iba-ibang mga aklat, habang sa loob naman ng bayan nila o sa paligid lamang nito ang iba pang mga pangyayari."